9
Iesu sak revi meatin tai koa usiven mat✡
1 Iesu ka meatin keil onen uvut en vot ka amu koteh Mari Oai ten out Kaleli uva en taon kati onen ten out Kapaniam. 2 Navong arokol taon, meatin oteta keil avou kakan meatin tai koa usiven mat mai ven Iesu, meatin enek mules matil en vulin. Navong Iesu lesi keke demkatien one mul, kei viteni min meatin koa usiven mat vit, “Natkuli, konametautei. Ahi roleletei mun vatisa enuk ven tisaen keil onom.”✡
3 Tei en tiser keil ten mengkatien onen Mosis aro vesesal, ka navong alonge mukok aviteni min keil eris avit, “!Ei, meatin ekek mul selus kekar va kat Ahi! !Kei enga vit kur keihoen suval onen Ahi, veni Ahi enges kilea vakulat tisaen!”
4 Ka Iesu kilea en asa amul amundemi.✡ Sakini kei viteni min keil vit, “?Vensa mimul mivuli kat rendemien tatisa keil enek en tinomi? 5 ?Koa kave mae imok keke naviteni, ‘Ahi roleletei mun vatisa enuk ven tisaen keil onom,’ vuo, ‘Kimea ka kikaka’? 6 Ka vasakin kami miheilea keke Natin Meatin kur keihoen en out netan voumon methos vatal min Ahi ka meatin, miheles koanik …” Ka Iesu viles les meatin koa usiven mat ka viteni mini vit, “!Kimea, kilum lat vulum, ka kiha ris teim som!”✡ 7 Hatte tas, meatin enek mea ka kaka va ris teim sen. 8 Ka navong meatin keil alesi, amutimanin ka ametau, ka amasmas Ahi koa san vati keihoen enek min meatin tai keke kilea voumon sakien koanek.
Iesu vise Matiu keke vousili✡
9 Ka navong Iesu lokovein out enek ka mul mual va, kei les meatin tai mul rondan en titi eim toumien onen, isen Matiu. Kei mul lah takis ran Siu keil keke vasani suk min kavmen ten out Rom. Ka navong Iesu lesi, vise vit, “!Amai! !Kusil kat nau✡ ka kimai kihi meatin tai onak!” Ka Matiu mea, lokovein umen onen, ka musil kat Iesu.
10 Matiu mulamun Iesu ka meatin keil onen uva en teim sen. Ka navong amul akanian, meatin houlu ten takis ka meatin sav keil koa atisa en meten Siu keil umai ka akanian vituai ral min Iesu ka meatin keil onen.✡ 11 Navong Farasi keil alesi mukok, avis meatin keil onen Iesu avit, “?Vensa tiser onami mul kanian vituai ral min meatin keil ten takis ka meatin tatisa keil mukok?”
12 Ka navong Iesu raengoni, kei viteni vit, “Meatin keil koa armesaitei arvatei avales dokta tai. Koakeil enges amesai uva avalesi. 13 Ka kami, miheha ka mihehotin aneite ten selusien onen Ahi koanek koa mul en Tus Votut koa vit,
‘Ek rovattei sanien votut keil enges onami,
ka ek vat imok keke emi hemahis meatin sav keil.’ Hosea 6:6✡
Veni narmaitei mahise meatin keil koa avit moulien one mal tuai keke avahiles avousil nau. Vuo, numai keke mahise meatin keil koa alei kilea tisaen keil one keke avahiles avousil nau.”
Iesu viteni keke hihiseien hau keil onen sakras vousil kat sakien matu keil onen Siu keil✡
14 Evus, meatin keil onen Sion Baptis umai ven Iesu ka avisi avit, “Avong houlu, komai ka Farasi keil meval ran anien ven hisien,✡ ka melesi keke meatin keil onom armumontei sakien koanek. ?Vensa varei?”
15 Ka Iesu vit kesi min keil vit, “Navong meatin tai retalihe, meatin keil koa umai ven mari ale enek, asi keil veni.✡ ?Mimundemi keke ilonge hetisa ka umon sakien ten tangien navong kei ro veah ral min keil? !Vuo, asakras! Ka avong tai mul mai koa meatin keil imai ka ikulat meatin enek ran keil. En avong enek varei, keil ilonge hetisa ka ihal ran anien.”
16 Ka Iesu vit ris tatavolien tamun min keil vit, “Meatin tovuol vatili koe eisin koa heite matu vatal soke kaliko hau. Veni navong akasi, hatte koa heite hau mai sim kati ka hetal vas koa heite matu, ka hesakin eisin enek hemahoi suk hemarite mok.
17 “Ka en vati sakien enek, meatin tovuol vatah uaen hau vaha en veite matu koa amumoni en hiliven sipsip veni kei keih tuai. Munak amumoni, uaen hau enek hetatahou ka hesipas veite enek. Hemukonek, hepurun veite enek ka uaen houele en atan. Sakini, meatin keil itah uaen hau heha en veite koa heite hau veni kei memerau veah, kilea vatatahou. Hesakini veite teni hetahos ka uaen koa mul ien emun hetahos.”*
Iesu sak revi ahin tai koa mesai ka atouli koa mat✡
18 Navong Iesu mul selus veah usil tounah keil enek, hetetamen tai onen Siu keil mai veni, retengeiril va netan mini ka viteni vit, “Natukahin mat keitinek. Kimai li ka kiling hem eni,✡ ka hemoul eris.” 19 Sakini, Iesu mea ka kei ral min meatin keil onen amusil hetetamen enek.
20 Ka navong amul uva, ahin tai mai katau en Iesu ka rokol kele eisin omon. Ahin enek, mesaien onen mama keil muasi sua teindan elu (12) ka reingeingeni vavus.✡ 21 Kei rokoli veni mundemi vit, “Vahit matokol kele eisin omon enges, malonge vatahos.”✡
22 Navong ahin enek rokol eisin omon, Iesu viles, lesi ka viteni mini vit, “Mama, konametautei. Ven demkatien onom, mesaien onom vus tuai.”✡ Ka en hati avong enesek, aven ahin enek mai ris tahos.
23 Evus, amual uva arokol teim sen hetetamen enek. Ka navong uva neim, Iesu les tali meatin tai apilei en souen keil tatangien, ka meatin houlu asien out ka amul amurang keih ven atouli enek. 24 Ka Iesu viteni min keil vit, “!Alvaha! Titi atouli romattei, kei mules matil.”✡ Ka meatin keil enek aviteai rohtoh en Iesu. 25 Ka navong asila lat meatin keil vasi enek uva hae, Iesu va neim. Kei va ven atouli ka vuli kat hen.✡ Ka atouli enek moul eris, mulei ka mea. 26 Longlongien ten asa koa kur out ka vasi out enek.
Iesu sak revi metovar elu ka ameng tai
27 Ka navong Iesu lokovein teim sen hetetamen koanek ka mul mual va, metovar elu lumai veni lumusili.✡ Ka luvisohiso keih mini luvit, “!Natin asuv houlu Deved!† !Em hemahis komal eli!”
28 Lumusili rokol avong koa Iesu va neim en eim tai. Ka navong uva neim, metovar elu lumai veni ka Iesu vis keilu vit, “?Mukave, milmundemi keke nakilea masak revi kamil?”
Ka luvit kesi luvit, “O asuv, melkur anatin eni.”
29 Evus, Iesu mutelan hen rokol metealu ka viteni vit, “Nasak revi kamil veni demkatien onamil mul.”✡ 30 Ka metealu mai tahos ka lukilea luvalele. Ka Iesu meng kat keilu keih vit, “!Milnahitentei asa koa namumoni min kamil min meatin etai!”✡ 31 Ka navong keilu luva rani, lumang vas ongealu houlu ka longlongien usil tounah koa Iesu mumoni min keilu ka vasi out enek.
32 Navong keilu luva hae, meatin oteta keil akur ameng tai mai ven Iesu. Meatin enek sakras vaselus veni ninin tisa tai mul ien.✡ 33 Ka navong Iesu vile lat ninin tisa enek va rani, meatin enek selus esuk. Navong vangi meatin keil alesi, amutimanin ka aviteni avit, “!Ei telmali, ir me-Isrel keil rorlestei veah etai tounah koa mukonek!”✡
34 Ka Farasi keil avit, “Meatin ekek kur keihoen keke vahile lat ninin tisa keil ka ven Temat koa vi asuv onen ninin tisa keil.”✡
Iesu en mahis meatin keil ka vis Ahi keke vasan meatin keil avahi houlu tamun keke avoum vatal mini
35 Iesu mual rokol taon keil ka meteimal vasi keil en out enek. Navong mul va, kei vihisei en eim tahihiseien onen Siu keil, vitehiten more longlongien usil hiasuvien onen Ahi, ka sak revi meatin vasi keil koa akur mesaien savsav keil.✡ 36 Navong kei les marmari vangi meatin keil, tin vilelau en enmahisien ven keil,✡ veni rendemien one langlango ka areingeingeni avalekat kataunien en out kave. Iesu les keil asuval sipsip keil koa meatin talosilkatien one tovuol.✡ 37 Sakini kei viteni min meatin keil onen vit, “Anien houlu mules en ah,✡ ka meatin toumien keil arvinvintei keke avaha avasuhut eni. 38 Sakini, mihehis min Asuv ten ah keke hesila meatin toumien hehi houlu mun iha isuhut en ah osen.”✡
✡ 9: Mak 2:1-12; Luk 5:17-26 ✡ 9:2 Luk 7:48 ✡ 9:4 Mat 12:25 ✡ 9:6 Umen 9:33-35 ✡ 9:8 Mak 2:13-17; Luk 5:27-32 ✡ 9:9 Mat 8:22; Luk 9:59; Sion 1:43; 21:19 ✡ 9:10 Mat 11:19; Luk 7:34; 15:1-2; 19:7 ✡ 9:13 Mat 12:7 ✡ 9:13 Mak 2:18-22; Luk 5:33-39 ✡ 9:14 Mat 11:18; Luk 18:12 ✡ 9:15 Sion 3:29 * 9:17 En tatavolien keilu enek, Iesu mul viteni keke hihiseien hau keil onen sakras vousil kat sakien matu onen Siu keil, housil sakien hau keil. ✡ 9:17 Mak 5:21-43; Luk 8:40-56 ✡ 9:18 Mat 8:3; Mak 6:5; 7:32; 8:23,25; Luk 13:13 ✡ 9:20 Lev 15:25 ✡ 9:21 Mat 14:36; Mak 6:56 ✡ 9:22 Mak 10:52; Luk 7:50; 17:19; Umen 3:16 ✡ 9:24 Sion 11:11 ✡ 9:25 Mak 1:31; 9:27 ✡ 9:27 Mat 20:29-31 † 9:27 Siu keil akur anatin eni keke Mesaea hekistal heka en vatiamal onen asuv houlu Deved. Sakini, avise Mesaea en ‘natin asuv houlu Deved.’ ✡ 9:29 Mat 8:13; 15:28 ✡ 9:30 Mak 7:36 ✡ 9:32 Mat 12:22; Mak 7:32,35; 9:17,25; Luk 11:14 ✡ 9:33 Mak 2:12 ✡ 9:34 Mat 12:24; Mak 3:22; Luk 11:15 ✡ 9:35 Mat 4:23; Mak 1:39; Mat 10:1; Mak 1:34; Luk 7:21 ✡ 9:36 Mat 14:14; 15:32; Mak 6:34 ✡ 9:36 1Ki 22:17; 2Kron 18:16; Esek 34:5; Sak 10:2; Mak 6:34 ✡ 9:37 Sion 4:35 ✡ 9:38 Luk 10:2