24
Iesu moul eris ran matien✡
1 Visokon semau en Sande, ahin keil amual uva en valengeihat ral min senta ka tounah keil koa aling kati mul keke avasak mesein revi teiai onen Iesu eni.✡ 2 Ka navong arokol valengeihat enek, avotini keke mari ahat koa mul koe voiteh teni, arei lati tuai eva. 3 Ka navong uva neim eni, keil arlestei teiai onen Asuv Iesu. 4 Sakini, amundemko ka amundem visi keke teiai onen Iesu va kave. Hatte tas, meatin elu koa eisin omealu vihil lumai lukistal min keil.✡ 5 Ahin keil ametau houlu ka aretengeiril netan min keilu, veinae rokol atan. Ka meatin keilu ekek luviteni min keil luvit, “?Vensa varei mimul milekat kei koa moul en out onen koakeil umat?✡ 6 Kei rorotei ekok, moul eris tuai. Mihendem vis asa koa kei viteni min kami navong mul semau en out Kaleli. 7 Kei viteni keke imae lat Natin Meatin heha en hen meatin tisa keil. Hevus, keil iti kati en aiveave ka hemat. Ka navong avong etel heli, hemoul eris ran matien.”✡
8 Sakini, ahin keil enek amundem kat selusien keil onen Iesu.✡ 9 Evus, keil alokovein valengeihat ka uva aviten tounah vasi keil min meatin teindan tai (11) onen Iesu ral min meatin sav keil emun koa amusili. 10 Vi Meri ten out Makdela, Soana, ka Meri koa vi mama onen Tiemes, ral min tei en ahin sav keil emun koa uva avit mesein tounah vasi keil ekek min eiloheh keil.✡ 11 Ka navong eiloheh keil along tunien onen ahin keil enek amundemi avit amul aluvos, sakini arkurtei anatin en keil. 12 Ka Pita mea ka muloh va en valengeihat. Ka navong rapehai ka lele va neim, lesi keke kaliko koa akav koe teiai onen Iesu eni mules veah, ka teiai tovuol eni. Evus, Pita va ris teim, ka mundem houlu usil asa koa kur out.
Iesu kistal min meatin elu en sise✡
13 En avong enesek, meatin elu koa lumul en mari vangi meatin keil koa amusil Iesu lumul lumual luva en meteimal tai koa avise en Emeas. Meteimal enek mul soutin neli, kilomita teni vi teindan tai (11 km) ran out Serusalem. 14 Keilu lumual ka lumul luselus usil tounah vasi keil koa kur out. 15 Ka navong lumul veah lurun, Iesu varei mai katau en keilu ka kapil vituai ral min keilu telva.✡ 16 Ka Ahi ring koe rendemien onealu keke lurlei kileatei. 17 Navong telmual mukok, Iesu vis keilu vit, “?Kamil milmul milselus usil asa en sise onamil?”
Keilu luvati en sise, ka veinaealu mot. 18 Tai en keilu koa isen vi Kleopas vis Iesu vit, “?Mukave? ?Keik kos kumai keitinek en out Serusalem keke korkileatei tounah vasi koa kur out en avong vahis koa muli?”
19 Iesu vis keilu vit, “?Tounah sa?”✡
Ka keilu luvit kesi mini luvit, “Tounah vasi keil koa kistal min Iesu ten out Nasaret. Meatin enek vi provet tai koa selus ka mum ral min keihoen, ka vi hetetamen imok en meten Ahi ka en meten meatin keil. 20 Ka asuv keil onen pris keil ral min hetetamen keil onen Siu keil amaeni va en hen koakeil ten kavmen. Ka keil asan matien mini en kot, amuti kati en aiveave, ka kei mat. 21 Ka komai memul memundesini keke kei varei hesakin me-Isrel keil imea iha imaluv ran hen koakeil amumoni keih min keil. Ka tounah tamun, kosa vi avong etel (3) tuai keke tounah keil enek kur out.✡ 22 Ka kosa, en visokon semau, tei en ahin keil koa akapil ral min komai uva en valengeihat koa aling teiai onen mul ien, ka arun usil tounah koa sakin komai memutimanin eni.✡ 23 Keil umai ris aviteni min komai keke keil arvotintei teiai onen Iesu en valengeihat enek. Ka keil aviteni mun keke ales angelo elu lukistal min keil koa luviteni keke Iesu moul eris ran matien. 24 Evus, tei en komai uva en valengeihat ka ales tounah vasi mal musil asa ahin keil enek aviteni. Ka teiai onen arlestei.”✡
25 Ka Iesu viteni min keilu vit, “!Kamil milvi varu vareis! Milroun vareis keke milvakur anatin en tounah vasi koa provet keil avit luvati.✡ 26 Veni keil aviteni keke, helamu, Mesaea hekur mahien hemukok. Hevus, hekur eis tai ten hetetamenien ka heha en out ten houhouen.”✡ 27 Evus, Iesu vit kilea tounah vasi en Tus Votut usil kei min keilu ka en tisien keil onen Mosis va rokol koa provet keil amutisi.✡
28 Navong telmai vesesal en meteimal ten out Emeas, Iesu vit heles housil sise heha. 29 Ka keilu lupeahi luvit, “Kito li mau hetal min komal, veni meteiai mul munu ke, ka hervitei tuetin out hevopoli.” Sakini va ro ral min keilu. 30 Ka navong Iesu rondan en avet taanianien ral min keilu, kei kur veret, masmas Ahi veni, vul vasi, ka sani min keilu.✡ 31 Hatte tas, rendemien onealu maluv ka lulei kilea keke vi Iesu. Ka navong lumul veah lulei mamah eni, Iesu vuol en metealu. 32 Ka keilu luviteni min keilu eris luvit, “!Meatin enek vi Iesu varei! Navong mul semau vit kilea selusien keil ten Tus Votut min ialu, lolong kilea en tineralu keke vi kei.” 33 Sakini, en avong etin varei enek, keilu lumea ka luva ris en out Serusalem.
Navong lurokol out Serusalem, luvotin meatin teindan tai (11) onen Iesu koa amul aro vituai out tas ral min meatin sav keil emun. 34 Ka keil aviteni min keilu avit, “!Vi anatin! !Asuv Iesu moul eris ran matien, veni kistal min Saemon Pita!”✡
35 Evus, meatin keilu ekek luvit usil asa koa kur out en sise, ka mukave lulei kilea en Iesu navong vul vas veret.✡
Iesu mai kistal min meatin keil onen
36 Navong meatin keilu enek lumul veah luselus usil tounah keil ekek min keil, Asuv Iesu varei mai kistal ka mulomal luhu en keil. Kei viteni vit, “Tomat hel ven kami.”✡
37 Keil amutimanin ka ametau houlu veni amundemi avit amul ales ninin onen.✡ 38 Ka kei viteni min keil vit, “?Vensa mimetau? ?Ka vensa varei rendemien onami mul langlango ka mirkultei veah anatin keke inau namoul eris ran matien? 39 Alles hek keilu ka alok keilu ekek. Vi inau etin. Mihemai, mihetokol inau keke mihelong kilea keke husi onak ka sik mul, veni ninin keil, husi ka sin keil one tovuol.”
40 Ka navong viteni mukok, kei rie hen keilu ral min alen keilu min keil. 41 Navong alesi, avilelau en sien, ka keih veah en keil keke avakur anatin eni. Sakini Iesu vis keil vit, “?Anien tei mul keke maani?”✡ 42 Asan hati mesau tai koa alengasi mini,✡ 43 ka kei kuri ka kani en mete.
44 Evus, Iesu viteni min keil vit, “Tounah koa kur out musil asa koa naviteni min kami navong naro veah ral min kami. Ka kistal minau vasakin tounah koa amutisi usil inau en mengkatien keil onen Mosis, tisien onen provet keil, ka selusien keil ten Sam emun vamai vahi anatin.”✡
45 Evus, kei sehen rendemien one keke akilea availea selusien keil koa mul en Tus Votut. 46 Ka viteni min keil vit, “Aneite ten tisien keil keie: Mesaea koa Ahi rie lati hekur mahien ka heha hemat. Ka navong avong etel heli, hemoul eris ran matien.✡ 47 Evus, en isen, meatin keil ihitehiteni keke Ahi helesi hetahos eris ka houtut moulien onen meatin vasi keil en out netan munak aviles ran tisaen keil one. Selusien ekek heha helamu ven meatin keil ten out Serusalem. Hevus, heha hekarahit out vasi en out netan.✡ 48 Kami koa miles tounah keil ekek, miheha mihehit usili min mesav keil.✡ 49 !Mihetaengoni! Inau nisan Ninin Votut koa Ahi Tata vat kati vasani min kami.✡ Sakini, kami mihetos emau ekonek en taon ten out Serusalem hetokol avong koa keihoen onen Ahi hemai hesien kami.”✡
Iesu vina en out nesa✡
50 Evus, Iesu mulamun vangi meatin keil onen alokovein out Serusalem ka uva en meteimal ten out Betani. En out enek, kei vati lat hen keilu vina nesa ka san tokolkatien min keil. 51 Navong mul veah san tokolkatien min keil, Ahi kulati ran keil ka kuri vina en out nesa.✡ 52 Navong keil alesi, uva netan mini. Evus, ral min sien, uva ris en out Serusalem.✡ 53 Ka en avong vasi, keil uva en teahu ten Eim Votut ka amul amasmas Ahi.
✡ 24: Mat 28:1-10; Mak 16:1-8; Sion 20:1-10 ✡ 24:1 Sion 20:19; Umen 20:7; 1Kor 16:2 ✡ 24:4 Umen 1:10 ✡ 24:5 Luk 2:9 ✡ 24:7 Mat 16:21; 17:22-23; 20:18-19; Mak 8:31; 9:31; 10:33-34; Luk 9:22; 17:25; 18:32-33; Umen 17:3 ✡ 24:8 Sion 2:22 ✡ 24:10 Luk 8:2-3 ✡ 24:12 Mak 16:12-13 ✡ 24:15 Mat 18:20; Mak 16:12 ✡ 24:19 Mat 21:11 ✡ 24:21 Luk 1:68; 2:38 ✡ 24:22 Mat 28:1-8; Mak 16:1-8; Luk 24:1-11 ✡ 24:24 Sion 20:3-8 ✡ 24:25 Luk 24:44 ✡ 24:26 Mat 16:21; Mak 8:31; Luk 9:22; 17:25; Umen 17:3; Sion 7:39; 12:16,23; 13:31-32; 17:1-5; Umen 3:13 ✡ 24:27 Dut 18:15; Sam 22:1-18; Aes 53; Luk 24:44 ✡ 24:30 Luk 22:19 ✡ 24:34 1Kor 15:4-5 ✡ 24:35 Mat 28:16-20; Mak 16:14-18; Sion 20:19-23; Umen 1:6-8 ✡ 24:36 1Kor 15:5 ✡ 24:37 Mat 14:26 ✡ 24:41 Sion 21:5 ✡ 24:42 Sion 21:9-10 ✡ 24:44 Luk 18:31; 24:27 ✡ 24:46 Aes 53; Hos 6:2 ✡ 24:47 1Tim 3:16 ✡ 24:48 Sion 15:27; Umen 1:8 ✡ 24:49 Soel 2:28-29 ✡ 24:49 Sion 14:16; 15:26; 16:7; Umen 1:4 ✡ 24:49 Mak 16:19; Umen 1:9-11 ✡ 24:51 Umen 1:9 ✡ 24:52 Umen 1:12; Sion 14:28; 16:22