2
Iesu Kristo mul selus min Ahi en usite orer
1 Onak eli keil, namul namutis selusien koanik va min kami keke mehermumontei tisaen. Ka munak meatin tai mumon tisaen, meatin tai mul vesesal ven Ahi Tamer koa kilea vaselus vatal mini en usite orer, kei vi Iesu Kristo koa mal revi. ✡ 2 Kei san moulien onen vi sanien votut vahul lat tisaen keil orer. Ka rosantei moulien onen ven tisaen orer enges. Vuo, sani ven meatin vasi keil en out netan. ✡
3 ?Ir rehelei kilea keke rokilea revi en Ahi hemukave? Navong rolong kat mengkatien keil onen, rokilea keke rovailea kei. 4 Ka munak meatin tai mul viteni vit kei kilea en Ahi, ka kei rolong kattei mengkatien keil onen, kei vi uti luvosien ka anatinien tovuol ien. ✡ 5 Ka munak rolong kat selusien onen, mul rie keke er vat Ahi en vati sakien koa kei en vati. En sakien koanik rolei kilea keke rokapil ral min Ahi: ✡ 6 munak roviteni rovit rokapil ral min Ahi, rehoumoni mok keke ualien orer hesuval ualien onen Iesu Kristo.
Selkatien keke rehousil mengkatien ten envatien
7 Onak eli keil, namul namutis usil mengkatien tai koa mihousili, ka mengkatien koanik rovitei heite hau. Vuo, vi mengkatien matu koa vit, “Er hehathat ir.” Kei, mikuri tuai navong mikur rohtoh en demkatien onami en Iesu. Anatin, mengkatien matu koanik vi selusien koa milonge tuai. ✡ 8 Ka mukos, hesuval koa mengkatien koa namul namutisi kosa vat min kami vi heite hau, veni roles anatinien teni mul en moulien onen Iesu Kristo ka en moulien onami emun. Mankoli ka sakien tatisa keil orer koa romul ien mulamu mul vuol, ka meneai ten anatinien koa romul ien kosa mul ritin keih. ✡
9 Ka munak meatin tai mul viteni vit, “Inau naro en meneai onen Ahi,” ka en hati avong koanik tin kat tunali keil, kei mules veah en mankoli ten tisaen. ✡ 10 Ka kei koa en vat tunali keil, kei ro en meneai onen Ahi anatin. En vati meatin koanek, tounah tovuol val ien koa vasakini vamot en tisaen. ✡ 11 Ka meatin koa tin kat tunali keil, kei mules en mankoli ten tisaen. Kei mul mual eni ka rolei kileatei out kave mul va ien, veni mankoli ten tisaen onen mul mutaluh koe meten. ✡
Selkatien va min Kristin keil keke avousil sakien keil koa mal
12 Namul namutis vat min kami, koa misuval titiali onak kati keil en demkatien,
mivailea keke tisaen keil onami herkattei mun kami, Iesu Kristo sakin methos onen Ahi mul en kami. ✡
13 Namul namutis vat min kami, tata keil,
veni kami mikilea kei koa ro tuai mulamu en tounah sav vasi.✡
Namul namutis va min kami, meatin hau keil,
veni en vaeen ten demkatien, mimuli Temat tuai.
14 Anatin, namul namutis vat min kami, titiali onak keil,
veni kami mikilea Ahi Tamer.
Namul namutis vat min kami, tata keil,
veni mikilea kei koa ro tuai mulamu en tounah sav vasi.
Namul namutis vat min kami, meatin hau keil,
veni demkatien onami keih ka selusien onen Ahi mul moul en kami.
Anatin, en vaeen ten demkatien,
kami mimuli Temat tuai.
15 Veni koanik anatin, envatien onami naltei en tounah keil ten out netan. Munak meatin tai en vat tisaen keil ten out netan vuo en sakien keil teni, envatien onen Ahi Tamer romultei en tin ✡ 16 veni tounah keil ten out netan rokatei ven Ahi Tamer. Tounah keil ten out netan amukok: sakien koa meatin vit hekur tounah vasi koa en vati; sakien koa en vati hekur tounah vasi koa leh meten; ka sakien tahasien ven tounah koa kuri. ✡ 17 Out netan ka tounah vasi koa meatin keil teni e vati mul vuol; ka koakeil amusil kat rendemien onen Ahi asakras avavuol, keil imoul lisenges. ✡
Selkatien keke rehelekat revi ven vativieh keil en Iesu Kristo
18 !Titak keil en demkatien, romul en avong ekor keil! Meviteni tuai min kami keke kei koa hehi vativieh en Kristo hemai; ka kosa, rolesi keke meatin houlu koa avi vativieh min Kristo akikistal tuai. Koanik rie lati keke romul en avong ekor keil. ✡ 19 Meatin keil enek alokovein lahruaien keil orer veni arkapiltei vatal min ir en anatinien koa rovuli kati. Veni vahit keil avapil vatal min ir anatin, keil avatos vatal min ir. Ka navong keil uva, rolei kilea suk keke tovuol en keil vahi etai en ir. ✡
20 Ka kami, Iesu koa vi votut sien kami en Ninin Votut tuai, ka kami vasi mikilea anatinien onen Ahi. ✡ 21 Sakini, narmutistei vahat min kami veni mirkileatei anatinien. Vuo, namutis va ven kami veni mikilea eni tuai, ka mikilea emun keke anatinien onen Ahi sakras voumon etai luvosien.
22 ?Isei mul liluvos? Koakeil avit Iesu rovitei Mesaea anatin onen Ahi, keil amul aliluvos. Meatin keil enek avi vativieh en Kristo veni arkurtei anatin keke Iesu vi Natin Ahi ka Ahi vi Tamen. ✡ 23 Anatin, veni koakeil asesein Natin Ahi, asesein Tamen. Ka koakeil akur anatin en Natin Ahi, akur anatin en Tamen emun. ✡
24 Sakini, selusien ten anatinien koa milonge navong mikur rohtoh en demkatien, mihekur kati hel en moulien onami. Munak mivuli kat selusien enek koa vit Iesu vi Kristo anatin, hesakin kami miheto miheapil hetal min Iesu, Natin Ahi, ka Tamen. 25 Ka munak reheto reheapil hetal min keilu, rehekur asa koa Iesu Kristo vat kati vasani min ir: moulien ten lisenges. ✡
26 Namul namutis min kami keke masel kat kami usil koakeil asak aval avaluvos kami. 27 Ka kami, Iesu Kristo sien kami tuai en Ninin Votut onen. Sakini, navong Ninin Votut onen mules en kami, kei enges kilea vahisein kami en asa koa vi anatin ka asa koa vi luvosien. Mirvistei meatin etai mun hemai hehisein ris kami en tounah sav keil. Sakini, mihetos miheapil hetal Iesu Kristo, suval koa Ninin Votut visein kami eni tuai. ✡
28 Anatin, onak eli keil, mihetos miheapil hetal min Iesu keke navong hekistal eris ka rehelomal en meten, rehermemoutei. ✡ 29 Sakini, veni mikilea keke sakien keil onen Iesu Kristo mal revi mok, kami koa mimul mimusil sakien koa mal revi suval kei mimul mirie lati keke Ahi sakin kami mimai mivi heite hau mivi titan kati.✡
✡ 2:1 Rom 8:34; Hib 7:25; 9:24 ✡ 2:2 Sion 1:29; Kol 1:20; 1Sion 4:10,14 ✡ 2:4 1Sion 1:6 ✡ 2:5 Sion 14:21,23; 1Sion 5:3; 4:12,17; Sion 13:15; 1Pit 2:21 ✡ 2:7 2Sion 1:5-6; 1Sion 2:24; 3:11 ✡ 2:8 Sion 13:34; Rom 13:12; Sion 1:9 ✡ 2:9 1Sion 2:11; 3:10,15; 4:20 ✡ 2:10 Sam 119:165; Rom 14:13 ✡ 2:11 1Sion 2:9; Sion 12:35 ✡ 2:12 Sam 25:11; 1Kor 6:11 ✡ 2:13 Sion 1:1,2; 1Sion 1:1 ✡ 2:15 Rom 8:7; Tiem 4:4 ✡ 2:16 Rom 13:14; Efes 2:3; 1Pit 2:11; Pro 27:20; Tiem 4:16 ✡ 2:17 1Kor 7:31; Mat 7:21 ✡ 2:18 Mat 24:5,24 ✡ 2:19 Umen 20:30; 1Kor 11:9 ✡ 2:20 1Sion 2:27 ✡ 2:22 1Sion 4:3; 2Sion 1:7 ✡ 2:23 Sion 5:23; 15:23; 1Sion 4:15; 5:1; 2Sion 1:9 ✡ 2:25 Sion 3:15; 6:40 ✡ 2:27 Sion 14:26; Ser 31:34 ✡ 2:28 1Sion 4:17 ✡ 2:29 1Sion 3:10